เตือนช่วงฝนตกประชาชนระวังโรคติดเชื้อไวรัสซิกา ห่วงกลุ่มหญิงตั้งครรภ์เพราะโรคมีภาวะแทรกซ้อนรุนแรงก่อความพิการทางสมองในทารก
กรมควบคุมโรค เปิดเผยข้อมูลการติดตามสถานการณ์โรคติดเชื้อไวรัสซิกา ปีนี้ตั้งแต่วันที่ 1 มกราคม - 26 กรกฎาคม 2565 พบผู้ป่วยทั่วประเทศ 92 ราย ไม่มีผู้เสียชีวิต กลุ่มอายุที่พบผู้ป่วยมากที่สุดคือ กลุ่มอายุ 25-34 ปี พื้นที่ที่พบผู้ป่วยมากที่สุดคือ ภาคเหนือ 5 จังหวัดที่พบอัตราป่วยต่อประชากรแสนคนสูงสุดคือ จังหวัดน่าน อุตรดิตถ์ กรุงเทพมหานคร เชียงราย และจังหวัดนนทบุรี สถานการณ์โรคติดเชื้อไวรัสซิกาช่วงปี 2565 นี้ มีตัวเลขสูงขึ้นกว่าปี 2564 ภาวะแทรกซ้อนที่รุนแรงคือ ความพิการทางสมองและระบบประสาทในทารกที่คลอดจากมารดาที่ติดเชื้อไวรัสซิกา ส่งผลให้ทารกที่เกิดมามีความผิดปกติ เช่น ศีรษะเล็ก การได้ยินผิดปกติและพัฒนาการล่าช้า เป็นต้น กรมควบคุมโรค พยากรณ์โรคและภัยสุขภาพประจำสัปดาห์นี้ คาดว่าจะพบผู้ป่วยโรคติดเชื้อไวรัสซิกาเพิ่มขึ้น เนื่องจากเป็นช่วงฤดูฝนและระหว่างสัปดาห์นี้จนถึงสัปดาห์หน้าคาดจะมีฝนตกในหลายพื้นที่ของประเทศ ทำให้มีน้ำขังตามภาชนะต่างๆ เป็นแหล่งเพาะพันธุ์ยุงลายพาหะนำโรค นอกจากนี้ เชื้อยังสามารถติดต่อจากมารดาสู่ทารกในครรภ์ รวมไปถึงติดจากการมีเพศสัมพันธ์กับผู้ป่วยที่ติดเชื้อด้วย โดยผู้ติดเชื้ออาจมีอาการแสดงคือ ผื่นแดงตามลำตัวและแขนขา ไข้ อ่อนเพลีย ปวดศีรษะ ตาแดง ปวดข้อ หากมีอาการดังกล่าวควรรีบไปพบแพทย์ สำหรับประชาชนทั่วไป ขอความร่วมมือช่วยกันกำจัดแหล่งเพาะพันธุ์ยุงลายในบริเวณบ้านและโรงเรียนทุกแห่ง โดยใช้มาตรการ 3 เก็บ ป้องกัน 3 โรค หากมีข้อสงสัยสามารถสอบถามข้อมูลเพิ่มเติมได้ที่ สายด่วนกรมควบคุมโรค โทร.1422